На основу члана 214а ст. 1. и 4. Закона о пловидби и лукама на унутрашњим водама („Службени гласник РС”, бр. 73/10, 121/12, 18/15, 96/15 – др. закон, 92/16 и 104/16 – др. закон) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС и 44/14),

Влада доноси

УРЕДБУ

о утврђивању лучког подручја луке у Сремској Митровици

"Службени гласник РС", број 110 од 6. децембра 2017.

Члан 1.

Овом уредбом утврђује се подручје луке у Сремској Митрoвици у складу са Стратегијом развоја водног саобраћаја Републике Србије од 2015. до 2025. године („Службени гласник РС”, број 3/15), документима просторног и урбанистичког планирања и планским документима који се односе на управљање водама.

Члан 2.

Лучко подручје из члана 1. ове уредбе чине катастарске парцеле бр. 5880/6 и 5880/8 уписане у лист непокретности број 21043 Катастарске општине Сремска Митровица, укупне површине 4 ha 56 а 85 m².

Саставни део лучког подручја из става 1. овог члана је и сидриште луке омеђено координатним тачкама.

Члан 3.

На основу ове уредбе извршиће се забележба лучког подручја и права прече куповине Републике Србије на лучкој инфраструктури и супраструктури у катастру непокретности.

Агенција за управљање лукама доставиће потребну документацију надлежном правобранилаштву, које ће извршити упис забележбе из става 1. овог члана.

Члан 4.

Графички приказ подручја и координате сидришта из члана 2. ове уредбе одштампани су уз ову уредбу и чине њен саставни део.

Члан 5.

Ова уредба ступа на снагу осмог дана од дана објављивања у „Службеном гласнику Републике Србије”.

05 број 110-11846/2017

У Београду, 5. децембра 2017. године

Влада

Председник,

Ана Брнабић, с.р.



КООРДИНАТЕ ГРАНИЧНИХ ТАЧАКА ПОЛИГОНА СИДРИШТА ЛУКЕ У СРЕМСКОЈ МИТРОВИЦИ

Сидриште опште намене

|  |  |  |
| --- | --- | --- |
| Тачка | x | y |
| 1 | 7392625 | 4980568 |
| 2 | 7393033 | 4980603 |
| 3 | 7393045 | 4980472 |
| 4 | 7392636 | 4980437 |